Sasol ontken Sasolburg-aanleg is ‘onveilig’Stakende Sasol-werkers en lede van die gemeenskap tydens ŉ protesoptog in Secunda, Mpumalanga (6 September 2018). Foto: Reint Dykema Sasol het Sondagmiddag ontken dat die veiligheid van sy werknemers by sy aanleg in Sasolburg in gedrang is soos vroeër vandag deur Solidariteit beweer. Alex Anderson, hoof van groepmediaverhoudinge by Sasol, het aan Maroela Media gesê die maatskappy neem kennis van Solidariteit se bewerings, maar stem nie saam dat die omstandighede by sy Sasolburg-bedrywighede onveilig is nie. “Daar was nog geen aanduiding dat veiligheid in gedrang geplaas is [by die aanleg] nie,” het Anderson gesê. Dit volg nadat Solidariteit beweer het weens die staking bedryf Sasol sy Sasolburg-aanleg tans met personeel wat nie oor die nodige klarings en sertifisering beskik om daar te mag werk nie, en nie bevoeg is om die aanleg aan die gang te hou nie. Solidariteit beweer die aanleg by Sasolburg word nou deur mense bedryf wat tien jaar laas by Stoomstasie 1 gewerk het en dat dit die veiligheid van werknemers in gedrang plaas. Anderson het aan Maroela Media erken dat van Sasol se werknemers nie Saterdagoggend met skofruiling by die Sasolburg-aanleg opgedaag het nie, maar sê die maatskappy het gebeurlikheidsplanne ingestel om ontwrigting van sy bedrywighede te verhoed. Op ŉ vraag of daar waarheid steek in Solidariteit se bewerings dat Sasol se instandhoudingskedule by sy Secunda-aanleg teen Donderdag reeds 72 uur agter skedule was weens Solidariteit se staking, het Anderson gesê Sasol het reeds vroeër bevestig dat minder Solidariteit-lede as gewoonlik op 6 September vir werk by die Secunda-aanleg aangemeld het. “Dit het gelei tot ŉ afname en vertraging in sommige beplande aktiwiteite waarna Solidariteit verwys,” sê Anderson. “Afgesien van die beplande algehele afskakeling, is daar ander projekte by ons Secunda-aanleg aan die gang. Van hierdie projekte het effens agtergeraak weens tegniese uitdagings, maar dit is intussen opgelos en die projekte is so te sê voltooi.” Lede van Solidariteit het vroeër ŉ memorandum aan die bestuur van Sasol in Sasolburg oorhandig. Foto: Verskaf Anderson sê Sasol hou al die bedrywighede fyn dop om te verseker dat alles, waaronder die beplande afskakeling, veilig en volgens plan verloop. Anderson het nie direk geantwoord oor ŉ bewering deur Solidariteit dat van sy lede onder viktimisasie en dreigemente deur onder andere die Sasol-bestuur deurgeloop het terwyl die betrokke werknemers aan wettige arbeidsaksie deelgeneem het nie. “Ons het interne arbeidsverhoudingsprosesse binne menslike hulpbronne waarop al ons werknemers hulle kan beroep indien enige kommer of probleme opduik,” het Anderson gesê. Hy het bevestig dat Sasol Woensdag aan die bemiddelingsproses met Solidariteit by die Kommissie vir Versoening, Bemiddeling en Arbitrasie (KVBA) sal deelneem. Maroela Media het vroeër berig Solidariteit-lede by Sasol staak al die afgelope drie weke in opstand teen fase 2 van die Khanyisa-personeelaandeleskema. Ingevolge dié skema sal swart werknemers by Sasol R500 000 aandele by die maatskappy ontvang, terwyl wit werknemers, ongeag hul posisie of diensrekord by Sasol, geensins aan die fase mag deelneem nie. Solidariteit meen dat Sasol se beleid in ’n suiwer rassebeleid van uitsluiting ontaard het. Sasol hou egter voet by stuk dat die aandeleskema deel is van die maatskappy se transformasieplan en ten doel het om die ongeregtighede van die verlede reg te stel. Solidariteit het Sondagoggend gesê sy staking verloop presies volgens plan en die vakbond meen Sasol sal geen ander keuse hê as om na die onderhandelingstafel te kom nie.